สถานการณ์น้ำแม่น้ำมูลตอนล่างยังทรงตัว เร่งติดตั้งเครื่องผลักดันน้ำให้ครบ 100 เครื่อง ระบายลงแม่น้ำโขง
นายจักริน ประเสริฐสุวรรณ ผู้อำนวยการสำนักงานชลประทานที่ 7 เปิดเผยถึงสถานการณ์น้ำในแม่น้ำมูลว่า ปัจจุบัน (2 ต.ค. 64) บริเวณสถานีวัดน้ำ M.7 (บริเวณสะพานเสรีประชาธิปไตย) จ.อุบลราชธานี มีปริมาณน้ำไหลผ่านในอัตรา 2,546 ลบ.ม./วินาที เพิ่มขึ้นจากเมื่อวานนี้ประมาณ 7 เซนติเมตร คาดการณ์ว่าปริมาณน้ำจะยังทรงตัว หากไม่มีฝนตกลงมาเพิ่ม อย่างไรก็ตาม เพื่อเป็นการรองรับปริมาณน้ำเหนือที่จะไหลลงสู่พื้นที่ตอนล่าง ได้ประสานสำนักเครื่องจักรกล นำเครื่องผลักดันน้ำติดตั้งที่บริเวณสะพานข้ามแม่น้ำมูล (แก่งสะพือ) อำเภอพิบูลมังสาหาร ให้ครบ 100 เครื่อง เพื่อเร่งระบายน้ำลงสู่แม่น้ำโขงให้เร็วขึ้น ประมาณวันละ 10 ล้าน ลบ.ม. ลดผลกระทบต่อพื้นที่ลุ่มต่ำริมตลิ่ง นอกจากนี้ โครงการชลประทานอุบลราชธานี ยังได้นำกระสอบทราย 100 ใบ พร้อมเครื่องสูบน้ำขนาด 4 นิ้ว 2 เครื่อง ลงพื้นที่ไปติดตั้งเพื่อเร่งสูบระบายน้ำท่วมขังช่วยเหลือประชาชน บริเวณชุมชนท่ากอไผ่ อำเภอวารินชำราบ เนื่องจากบริเวณชุมชนดังกล่าวเป็นพื้นที่ลุ่มต่ำอยู่ติดริมแม่น้ำมูล ได้รับผลกระทบจากแม่น้ำมูลเอ่อล้นตลิ่งกรมชลประทาน โดยศูนย์ปฏิบัติการเฉพาะกิจแก้ไขปัญหาอุทกภัย สำนักงานชลประทานที่ 7 ได้ประสานจังหวัดและหน่วยงานที่เกี่ยวข้อง ให้ประชาสัมพันธ์แจ้งเตือนสถานการณ์น้ำให้ประชาชนได้รับทราบอย่างต่อเนื่องและทั่วถึง